b'\n_START_ARTICLE_\nJure Ivanu\xc5\xa1i\xc4\x8d\n_START_SECTION_\nIgralec\n_START_PARAGRAPH_\nJure Ivanu\xc5\xa1i\xc4\x8d je \xc5\xa1tudiral dramsko igro na ljubljanski AGRFT ter klavir na Universit\xc3\xa4t f\xc3\xbcr Musik und Darstellende Kunst in Graz v Gradcu. Na slovenskih gledali\xc5\xa1kih odrih je kreiral razli\xc4\x8dne karakterne vloge (Pentheus v Evripidovih Bakhantkah, Jerry v Albeejevi Zoo Story, Lorenzo di Spadaro v Andrejevih \xc4\x8crnih maskah, Mozart v Amadeusu in Brindsley Miller v Shafferjevi \xc4\x8crni komediji, Blue Morphan v Shepardovi Nevidni roki, Axel v Strindbergovem Igranju z ognjem,...) za katere je prejel najvi\xc5\xa1je nagrade in priznanja tako doma kot v tujini. Predstava Zadet Kabaret, ki jo je napisal skupaj s fizikom Petrom \xc5\xbdigerjem, jo re\xc5\xbeiral ter zanjo prispeval tudi glasbo, je bila po oceni strokovne kritike najbolj\xc5\xa1a predstava SNG Maribor v sezoni 1997/98. Re\xc5\xbeiral je uspe\xc5\xa1nico Jutri za\xc4\x8dnem Dese Muck, s katero je napisal tudi komi\xc4\x8dni triler Bo\xc5\xbei\xc4\x8dni ve\xc4\x8der, ki je do\xc5\xbeivel premiero v Koprskem gledali\xc5\xa1\xc4\x8du leta 2008 ter prvo slovensko postavitev Monologov vagine Eve Ensler. Uspe\xc5\xa1no sodeluje s hrva\xc5\xa1kim gledali\xc5\xa1\xc4\x8dem Ulysses na Brionih. _NEWLINE_Igral je v ve\xc4\x8d slovenskih filmih (Outsider, Felix,...) ter ustvaril glavni vlogi v celove\xc4\x8dercih Prehod Borisa Pal\xc4\x8di\xc4\x8da, ki je prejel nagrado publike na Portoro\xc5\xa1kem filmskem festivalu 2008 ter v zadnjem filmu Francija Slaka Kakor v nebesih, tako na zemlji. \xc4\x8ceta 2017 je bil po njegovem scenariju posnet celove\xc4\x8derni film Stekle lisice. V sodelovanju s ko-scenaristom Markom Vezovi\xc5\xa1kom sta nastali predstavi Od ti\xc5\xa1ine do glasbe, ki je do danes imela \xc5\xbee ve\xc4\x8d kot 300 ponovitev in Pre\xc5\xa1ern Kabaret ter tudi scenarij za televizijski film Lepo je biti Mozart, v katerem je odigral deset vlog in prejel Vikendov gong ustvarjalnosti. Prav tako je igral v ve\xc4\x8d slovenskih nadaljevankah in nanizankah ter vodil razli\xc4\x8dne televizijske oddaje in prireditve (Impromtu, Slovenska popevka 2002 in 2008, Dr\xc5\xbeavna proslava ob vstopu Slovenije v Nato 2004, Nare\xc4\x8dna popevka 2001 \xe2\x80\x93 2003, UNICEF, Dobrodelni Miklav\xc5\xbeev koncert, Koncert filmske glasbe, ipd....). Na Radiu Slovenija je vodil oddajo Igramo se z zvezdami z Big Bandom RTV, kjer je gostil igralce, ki pojejo. Oddaja je dobila tudi televizijsko razli\xc4\x8dico.\n_START_SECTION_\nGlasbenik\n_START_PARAGRAPH_\nKot koncertni pianist je izvajal dela Franza Liszta, Frederica Chopina ter Mozartove Koncerte za klavir in orkester K. 414, K. 449, K. 453 in K. 488 z orkestrom Mariborske filharmonije ter na koncertih Dru\xc5\xa1tva Glasbenih Umetnikov Maribor. Z Vanesso Redgrave je nastopil na UNICEF koncertih v Londonu, Syracusi in Var\xc5\xa1avi. Od leta 1992 redno koncertira z Radetom \xc5\xa0erbed\xc5\xbeijo po Evropi in svetu. Napisal je tudi recesijsko opero Evstahij in Jekaterina ter scensko glasbo za predstavo \xc4\x8crne maske ob otvoritvi Primorskega festivala v Kopru 2000._NEWLINE_Avtorske pesmi iz glasbeno-gledali\xc5\xa1kega projekta Bil sem ti blizu so bile kasneje izdane na albumu Jure Ivanu\xc5\xa1i\xc4\x8d & Gusarji: Ob desetih zve\xc4\x8der (ZKP, RTV 1999). Je ve\xc4\x8dkratni nagrajenec Festivala \xc5\xa0ansona (2001, 2005) in Slovenske popevke (2003). Leta 2011 je do\xc5\xbeivela premiero predstava za igralca in bend Srce v kov\xc4\x8dku, ob kateri je iz\xc5\xa1la zgo\xc5\xa1\xc4\x8denka Jure Ivanu\xc5\xa1i\xc4\x8d & Nordunk: Srce v kov\xc4\x8dku (Celinka CEL CD 027) z avtorskimi prevodi belgijsko-francoskega \xc5\xa1ansonjerja Jacquesa Brela. Leta 2012 je postavil na oder avtorski projekt Kabaret za tuje turiste. S Simfoni\xc4\x8dnim orkestrom RTV Slovenija je leta 2016 posnel svoj avtorski album pesmi z naslovom Sonce in sence._NEWLINE_Njegova partnerica je skladateljica Nana Forte.'